El govern de la Generalitat aprova un model propi de teletreball d'aplicació al personal al servei de l'administració de la Generalitat que es concreta en el Decret 77/2020, de 4 d'agost, pel qual es regula la prestació de serveis en la modalitat de teletreball per al personal al servei de l'Administració de la Generalitat de Catalunya i els seus organismes autònoms.
Aquesta regulació, basada en els perfils professionals, permet el desencorament del lloc físic per realitzar moltes de les activitats que es realitzaven de manera presencial, però el més important és el canvi cultural que implica per a la nostra organització: reforçar l'orientació del treball als resultats, superar la cultura de la presencialitat, fomentar la confiança i la proactivitat dels servidors públics.
En aquest canvi, els comandaments esdevenen una peça essencial atès que s'introdueixen elements de seguiment i control dels objectius prèviament fixats, i com a conseqüència, un retorn i diàleg constant per verificar els avenços en el seu acompliment.
La veritable revolució del teletreball es traduirà en un nou estil de direcció, que reforçarà el paper dels comandaments i permetrà avançar cap a una gestió basada en el control de les tasques, dels objectius i l'avaluació del rendiment.
El Departament de Polítiques Digitals i Administració Pública impulsa des de fa temps el teletreball a l'Administració de la Generalitat.
El teletreball ha de ser un motor de canvi que permeti introduir noves maneres de treballar en la nostra Administració i un acompanyament en el procés de transformació digital.
Després de l' Acord GOV/28/2020, de 18 de febrer, aprovat per impulsar noves formes de treball, que inclou el teletreball per al personal destinat al nou edifici del Districte Administratiu, el Govern ha regulat un model propi de teletreball d'aplicació a l'Administració de la Generalitat, mitjançant un projecte impulsat per la Secretaria d'Administració i Funció Pública.
Aquest model s'ha concretat en el Decret 77/2020, de 4 d'agost, pel qual es regula la prestació de serveis en la modalitat de teletreball per al personal al servei de l'Administració de la Generalitat de Catalunya i els seus organismes autònoms.
Nota informativa sobre el règim del teletreball a l'Administració de la Generalitat durant la pandèmia Covid-19 (03.09.20)
Decret 77/2020, de 4 d'agost, pel qual es regula la prestació de serveis en la modalitat de teletreball per al personal al servei de l'Administració de la Generalitat de Catalunya i els seus organismes autònoms.
Modificació de l'EBEP que introdueix un nou article, el 47 bis, amb la regulació del teletreball.
Aquesta disposició és aplicable tant al personal funcionari com al personal laboral de les administracions públiques.
Els Departaments de la Generalitat i organismes autònoms han d'elaborar plans de contingència i reincorporació progressiva del personal als centres de treball en l'etapa de represa.
Aquest són els plans de contingència i reincorporació progressiva del personal als centres de treball que es poden trobar en línia en aquests moments:
Departament d'Acció Exteriors, Relacions Institucionals i Transparència
Departament d'Agricultura, Ramaderia, Pesca i Alimentació i Agents Rurals
Departament de Polítiques Digitals i Administració Pública, i Addenda al Pla de contingència.
Consulteu les mesures organitzatives, de prevenció i seguretat aplicables en l'etapa de la represa al personal de l'Administració de la Generalitat de Catalunya amb motiu del coronavirus SARS-CoV-2.
Resposta als dubtes més freqüents i a les consultes formulades sobre el teletreball a la Generalitat de Catalunya.
Si teniu dubtes sobre el teletreball en aquest context, podeu fer arribar les vostres consultes a la bústia: [EMAIL].
És d'aplicació el procediment d'autorització per a prestar serveis en modalitat de teletreball que regula el Decret 77/2020, de 4 d'agost, pel qual es regula la prestació de serveis en la modalitat de teletreball per al personal al servei de l'Administració de la Generalitat de Catalunya i els seus organismes autònoms?
Quin procediment s'hauria de seguir per poder prestar el servei en modalitat de teletreball?
Caldrà que consulteu el pla de contingència i reincorporació progressiva del personal al centre de treball d'adscripció i que, si escau, demaneu la prestació de serveis en modalitat de teletreball al cap de la unitat directiva del vostre departament.
És possible fer els cursos de formació en teletreball per a treballadors i supervisors (comandaments)?
Si us trobeu en la situació de realitzar teletreball, heu de fer la inscripció mitjançant una sol·licitud a ATRI/Formació/Oferta d'activitats formatives i cercar pel codi del curs.
Tingueu en compte que si feu el curs de Formació per a la supervisió del teletreball, no caldrà que feu el de Formació per al teletreball, atès que els continguts són iguals en la base i s'aprofundeix, de manera complementària, en les tasques de supervisió.
Així mateix, la realització amb aprofitament del curs, no condiciona que s'hagi de tramitar la sol·licitud per prestar serveis en la modalitat de teletreball tal com s'estableix en la Instrucció 1/2020, de 28 de febrer, sobre el procediment d'autorització per a la prestació de serveis en la modalitat de teletreball.
El curs per a la supervisió del teletreball és per a càrrecs, o bé el concepte "supervisor" és més ampli?
La Instrucció 1/2020, de 28 de febrer, sobre el procediment d'autorització per a la prestació de serveis en la modalitat de teletreball, estableix que serà el cap de la unitat directiva qui designarà la persona que haurà de supervisar la feina de la persona autoritzada per teletreballar.
Aquesta supervisió per tant, pot ser exercida pel seu comandament, o també per una altra persona de qui en depengui funcionalment tot i que no ocupi un lloc de comandament.
En tot cas, és el cap de la unitat directiva qui determina qui fa les tasques de supervisió per a cada persona sol·licitant de prestar serveis en modalitat de teletreball.
La previsió inicial era que la formació es portés a terme un cop el treballador ja hagués formalitzat la sol·licitud de teletreball i, per tant, tenia assignat supervisor.
Però les circumstàncies actuals han fet modificar aquest plantejament atès que efectivament moltes de les persones ja teletreballen.
També podeu fer la consulta al cap de la unitat d'adscripció perquè valori en l'escenari futur de teletreball quines persones faran aquesta tasca de supervisió i puguin fer el curs específic.
Com es justifica el marcatge horari?
Les persones autoritzades a realitzar teletreball han de formalitzar la jornada laboral a ATRI com a Justificació de no presència – Teletreball: caldrà realitzar la jornada teòrica diària indicant l'hora d'inici i finalització (7,5 hores o els seus equivalents en les diferents jornades), i garantir la disponibilitat/contacte durant les franges de presència obligatòria.
La resta del temps de treball es podrà realitzar segons la distribució horària que es cregui convenient.
Com puc entrar a Atri per a poder realitzar el marcatge corresponent al teletreball?
Des d'aquesta adreça https://atriportal.gencat.cat, aneu a control horari i trieu l'opció corresponent, indicant el dia i l'hora d'inici i fi de la jornada: Justificació de no presència: Teletreball.
Estic fent teletreball amb el meu ordinador particular.
Quines són les mesures de ciberseguretat que he de prendre?
A la web de l'Agència de Ciberseguretat de Catalunya trobareu totes les indicacions per teletreballar amb seguretat.
Així mateix, podeu consultar els continguts del Curs de formació per al teletreball de l'EAPC, on hi trobareu un bloc específic sobre Ciberseguretat i protecció de dades.
Si disposeu d'una estació de treball portàtil és recomanable que us l'emporteu a casa cada jornada.
L'ús de portàtil ha de ser el mitjà preferent de teletreball ja que garanteix el compliment de les condicions de ciberseguretat.
Es permet l'ús de les estacions de treball pròpies de les persones teletreballadores, sempre que es respectin les recomanacions sobre ciberseguretat, especialment les del document " Normes de ciberseguretat per a la prestació de serveis en la modalitat de teletreball ".
Per accedir a algunes intranets, determinades aplicacions i a les xarxes corporatives, cal usar VPN.
En aquest darrer cas, adreceu-vos a l'àrea TIC del vostre departament d'adscripció (al correu [EMAIL] ).
Treballo en un dels col·lectius no inclosos dins la instrucció.
Està previst poder teletreballar?
Caldria que us adrecéssiu als òrgans del departament d'adscripció amb competències amb temes de personal del vostre col·lectiu, i que formuléssiu la consulta.